DA Den Europæiske Unions Tidende CE 88/234

(2004/C 88 E/0237)

SKRIFTLIG FORESPØRGSEL E-0845/04

af Giorgio Celli (Verts/ALE) til Kommissionen

(19. marts 2004)

Om: Opførelse af termalklinik i vådområdet d'Es Salobrar — Es Trenc på Mallorca (De Baleariske Øer)

Den 22. december 2002 vedtog Balearernes regionalstyre ved hjælp af loven om beskatningsmæssige og administrative foranstaltninger, der ledsager finansloven, at tillade Campos kommune på Mallorca at opføre en termalklinik i vådområdet d'Es Salobror — Es Trenc. Det bebyggede område vil udgøre 70 000 m2. Tilladelsen til at opføre termalklinikken er i virkeligheden en tilladelse til en udvidelse af det tidligere kursteds bebyggede område for således at muliggøre opførelsen af et luksushotel. Bygherren er den tyske virksomhed Dieter Steymachec.

Konsekvenserne for både miljø og landskab vil være alvorlige. Dette vådområde er af stor miljømæssig værdi og er et det mest usædvanlige naturområder på Mallorca, da der findes 17 forskellige naturtyper på dette meget velbevarede kystområde. Det er et meget vigtigt område for trækfugle, særligt vadefugle, ud over at være ynglested for fugle som stylteløber, klyde, præstekrave, sanger og triel. Vådområdet er udpeget som særligt beskyttelsesområde for fugle (nummer 198709) samt område af fællesskabsbetydning (nummer 200007) som foreskrevet i Rådets direktiv 92/43/EØF om naturtyper (1) samt direktiv 79/409/EØF (2) om vilde fugle i EU.

Har Kommissionen kendskab til dette projekt?

Da det ikke drejer sig om et projekt til gavn for den almindelige offentlighed, hvordan kan opførelsen af byggeprojektet så tillades i en zone, der er påtænkt at udgøre en del af NATURA 2000, det europæiske netværk af beskyttede områder?

Hvilke foranstaltninger påtænker Kommissionen at iværksætte for at beskytte dette vådområde, samt for, at det planlagte byggeprojekt om nødvendigt opføres et andet sted?

Kan Kommissionen meddele, om projektet modtager finansiel støtte fra EU?

Svar afgivet på Kommissionens vegne af Margot Wallström

(30. april 2004)

Kommissionen har ikke kendskab til det projekt, som det ærede medlem nævner, nemlig opførelsen af en termalklinik i vådområdet d'Es Salobrar — Es Trenc i den sydlige del af øen Mallorca, som muligvis vil kunne medføre opførelsen af et luksushotel i området.

Kommissionen har kontrolleret, at det af det ærede medlem nævnte område er blevet udlagt som særligt beskyttet område for fugle i henhold til artikel 4 i Rådets direktiv 79/409/EØF (3) af 2. april 1979 om beskyttelse af vilde fugle.

Det skal bemærkes, at området »Es trenc — Salobrar de Campos ES0000037« på 1 442 ha ligeledes er blevet foreslået af de spanske myndigheder som lokalitet af fællesskabsbetydning, som vil kunne indgå i Natura 2000-nettet i henhold til Rådets direktiv 92/43/EØF (4) af 21. maj 1992 om bevaring af naturtyper samt vilde dyr og planter.

Kommissionen har rettet henvendelse til de spanske myndigheder for at høre deres bemærkninger vedrørende anvendelsen af ovennævnte direktiver i det konkrete tilfælde og for at fastslå, om det pågældende projekt kan forventes at få en betydelig indvirkning på den pågældende lokalitet under hensyn til målsætningerne for direktiv 92/43/EØF, i hvilket tilfælde den vil anvende den procedure, der er fastsat i direktivets artikel 6.

Under alle omstændigheder vil Kommissionen i sin egenskab af traktaternes vogter træffe alle nødvendige forholdsregler med henblik på at sikre, at fællesskabsretten overholdes i det foreliggende tilfælde.

Desuden skal det bemærkes, at investeringer i sundhed ikke berettiger til medfinansiering fra Den Europæiske Fond for Regionaludvikling (EFRU) i regionerne under mål 2. Derimod kan der opnås medfinansiering fra denne Fond i forbindelse med støtte til hotel- og turistvirksomheder.

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

(3) EFT L 103 af 25.4.1979.

(4) EFT L 206 af 22.7.1992.